**Krízové riadenie**

Je riadenie, ktorého cieľom je zaistiť zvládnutie možných kritických situácií v rámci pôsobnosti orgánov krízového riadenia a plnenia opatrení a úloh uložených vyššími orgánmi krízového riadenia (na zvládnutie sa spravidla používajú právne opatrenia „vyhlásenie krízovej situácie“, ktoré umožňuje dočasne obmedziť práva a slobodu ľudí, použiť nadštandardné zdroje a pod.), a to vrátane zaistenia prípravy na zvládnutie možných kritických situácií.

Jeho cieľom je:

* Identifikovať, rozpoznať a predchádzať vzniku možných kritických situácií,
* Zaistiť prípravu na zvládnutie možných kritických situácií,
* Zaistiť zvládnutie možných kritických situácií v rámci pôsobnosti orgánov krízového riadenia a plnenia opatrení a úloh uložených vyššími orgánmi krízového riadenia.

**Krízová situácia**

Jetaký časovo a priestorovo vymedzený alebo ohraničený priebeh javov a procesov, po narušení rovnovážneho stavu spoločenských, prírodných a technologických systémov a procesov, v dôsledku ktorých sú ohrozené životy ľudí, životné prostredie, ekonomika, duchovné a hmotné hodnoty štátu alebo regiónu a jeho obyvateľov a môže byť narušené fungovanie inštitúcii verejnej moci. Na podporu riešenia krízovej situácie sú uplatňované nástroje krízového riadenia vrátane vyhlásenia krízového stavu v zmysle ústavného zákona č. 227/2002 Z. z.

Krízovú situáciu ústavný zákon č. 227/2002 Z. z. obdobie, počas ktorého je bezprostredne ohrozená alebo narušená bezpečnosť štátu a ústavné orgány môžu po splnení podmienok ustanovených v tomto ústavnom zákone na jej riešenie vypovedať vojnu, vyhlásiť vojnový stav alebo výnimočný stav, alebo núdzový stav.

**Krízovú situáciu mimo času vojny a vojnového stavu** analogicky definuje aj zákon č. 387/2002 Z. z. ako obdobie, počas ktorého je bezprostredne ohrozená alebo narušená bezpečnosť štátu a ústavné orgány môžu po splnení podmienok ustanovených v ústavnom zákone alebo osobitnom zákone na jej riešenie vyhlásiť výnimočný stav, núdzový stav alebo mimoriadnu situáciu.

**Krízové riadenie mimo času vojny a vojnového stavu**

Definuje zákon č. 387/2002 Z. z. ako súhrn riadiacich činností orgánov krízového riadenia, ktoré sú zamerané na analýzu a vyhodnotenie bezpečnostných rizík a ohrození, plánovanie, prijímanie preventívnych opatrení, organizovanie, realizáciu a kontrolu činností vykonávaných pri príprave na krízové situácie a pri ich riešení.

**Orgány krízového riadenia**

Sú podľa zákona č. 387/2002 Z. z. (1) vláda Slovenskej republiky, Bezpečnostná rada SR; (2) ministerstvá a ústredné orgány štátnej správy; (3) Národná banka Slovenska; (4) bezpečnostná rada kraja; (5) obvodný úrad; (6) bezpečnostná rada okresu; (7)obec.

Vláda zriaďuje ústredný krízový štáb, ktorý koordinuje činnosť orgánov štátnej správy, orgánov územnej samosprávy a ďalších zložiek na riešenie krízovej situácie v období krízovej situácie. Jeho predsedom je minister vnútra SR.

**Núdzový stav**

Podľa zákona č. 227/2002 Z. z. núdzový stav môže vláda vyhlásiť len za podmienky, že došlo alebo bezprostredne hrozí, že dôjde k ohrozeniu života a zdravia osôb, a to aj v príčinnej súvislosti so vznikom pandémie. Vyhlasuje sa len na postihnutom alebo bezprostredne postihnutom území, v nevyhnutnom rozsahu a na nevyhnutný čas, najdlhšie na 90 dní. V tomto čase je možné v nevyhnutnom rozsahu a na nevyhnutný čas obmedziť základné práva a slobody a uložiť povinnosti na postihnutom alebo na bezprostredne ohrozenom území. Zákon ďalej definuje, o aké obmedzenia ide, vrátane uloženia pracovnej povinnosti pre výkon zdravotnej starostlivosti, obmedzenie slobody pohybu a pobytu zákazom vychádzania v určenom čase, zákazom vstupu na postihnuté alebo bezprostredne ohrozené územie, právo zhromažďovania sa a ďalšie.

**Mimoriadna situácia**

Je časovo a priestorovo determinované ohrozenie života, zdravia, majetku a životného prostredia, hospodárstva štátu aj orgánov verejnej správy, vyvolané pôsobením negatívnych následkov mimoriadnych udalostí, ktoré si vyžadujú použitie postupov, nástrojov, zdrojov, síl a prostriedkov krízového riadenia.

Zákon č. 042/1994 Z. z. pod mimoriadnou situáciou rozumie obdobie ohrozenia alebo obdobie pôsobenia následkov ***mimoriadnej udalosti*** na život, zdravie alebo majetok, ktorá je vyhlásená podľa tohto zákona; počas nej sa vykonávajú opatrenia na záchranu života, zdravia alebo majetku, na znižovanie rizík ohrozenia alebo činnosti nevyhnutné na zamedzenie šírenia a pôsobenia následkov mimoriadnej udalosti. Vyhlasuje sa alebo odvoláva prostredníctvom hromadných informačných prostriedkov. Mimoriadna situácia sa nevyhlasuje ak bol vyhlásený výnimočný stav alebo núdzový stav.

**Mimoriadna udalosť**

Zákon č. 042/1994 Z. z. pod mimoriadnou udalosťou rozumie živelnú pohromu, haváriu, katastrofu, ohrozenie verejného zdravia II. stupňa alebo teroristický útok.

**Hospodárska mobilizácia**

Zákon č. 179/2011 Z. z. pod hospodárskou mobilizáciou rozumie súbor hospodárskych činností a organizačných činností a opatrení vykonávaných v období krízovej situácie alebo pripravovaných a vykonávaných v stave bezpečnosti. Hospodárska mobilizácia okrem iného slúži na riešenie krízových situácií a na zmiernenie ich následkov prostredníctvom hospodárskej mobilizácie. Vytvárajú sa ňou predpoklady na zabezpečenie zdrojov, ktorými sú *životne dôležité tovary a služby* a potrieb nevyhnutných pre zabezpečenie činnosti aj ***subjektov hospodárskej mobilizácie***.

**Subjekt hospodárskej mobilizácie**

Zákon č. 179/2011 Z. z. za subjekty hospodárskej mobilizácie okrem iného stanovuje aj podnikateľa, rozpočtovú organizáciu, príspevkovú organizáciu alebo neziskovú organizáciu poskytujúcu všeobecne prospešné služby ak boli za subjekt hospodárskej mobilizácie určené (1) buď rozhodnutím ústredného orgánu vo svojej územnej pôsobnosti alebo vyššieho územného celku vo svojej zriaďovateľskej pôsobnosti vydaným v stave bezpečnosti alebo (2) písomným príkazom vedúceho ústredného orgánu vo svojej pôsobnosti, prednostu okresného úradu vo svojom územnom obvode, prednostu okresného úradu v sídle kraja v územnom obvode kraja alebo predsedu vyššieho územného celku vo svojej zriaďovateľskej pôsobnosti vydaným v období krízovej situácie. Proti príkazu v období krízovej situácie nie je prípustné odvolanie!

**Opatrenia hospodárskej mobilizácie**

Sú stanovené zákonom č. 179/2011 Z. z. a okrem iného do nich patrí organizácia zdravotníckeho zabezpečenia a *organizácia sociálneho zabezpečenia*.

**Organizácia sociálneho zabezpečenia (v hospodárskej mobilizácii)**

Sa na účely zákona č. 179/2011 Z. z. rozumie (1) realizácia opatrení pre poistencov a príjemcov dávok; (2) realizácia opatrení poskytovateľmi štátnej sociálnej podpory pre príjemcov dávok štátnej sociálnej podpory a (3) *realizácia opatrení poskytovateľmi sociálnej pomoci pre obyvateľstvo odkázané na sociálnu pomoc*.

**Pracovná povinnosť**

Zákon č. 179/2011 Z. z pod pracovnou povinnosťou myslí povinnosť zamestnanca zotrvať v zamestnaní a vykonávať prácu aj na inom ako dohodnutom mieste výkonu práce, ak zamestnávateľom je *subjekt hospodárskej mobilizácie* a ak dotknuté pracovné miesto je pracovným miestom v organizačnej štruktúre subjektu hospodárskej mobilizácie v období krízovej situácie ako aj povinnosť fyzickej osoby plniť úlohy nevyhnutné na zvládnutie opatrení hospodárskej mobilizácie v období krízovej situácie.

**Interný krízový tím**

Členov určuje štatutárny zástupca organizácie. Výber členov môže byť otvorený a stanovuje sa na základe identifikovaných možných kritických situácii. Zväčša sú to vedúci pracovníci (vrcholový, stredný a nižší manažment)

**Krízový plán**

Je súbor jednotných a špecifických dokumentov, údajov, opatrení a príloh, určený na riešenie krízových a mimoriadnych situácií v štátnej správe, miestnej správe, v právnických a fyzických osobách a v ďalších subjektoch, spracovaný na základe ich úloh v systéme krízového riadenia alebo ako reakcia na analýzu a hodnotenie ich vnútorných a vonkajších ohrození.

**Kritická infraštruktúra**

Sú fyzické, kybernetické a organizačné (obslužné) systémy, ktoré sú nutné pre zaistenie ochrany životov a zdravia ľudí a majetku, minimálneho chodu ekonomiky a správy štátu. Pozn.: ide o minimálne množstvo funkčných infraštruktúr, ktoré zaistia pri kritickej situácii prežitie ľudí, stabilizáciu situácie a umožnia naštartovanie rozvoja.

**Plán kontinuity**

Plán odozvy, ktorý obsahuje postupy, nástroje a činnosti pre zvládnutie zlyhania technológií, infraštruktúr a služieb s cieľom zaistiť prežitie ľudí pri kritických situáciách.

**Nepravdepodobná udalosť**

Udalosť, ktorá je neočakávaná na základe vykonanej analýzy rizík na stanovenej hladine vierohodnosti.

**Nepredvídateľná udalosť**

Nepravdepodobná udalosť, ktorú nie je možné identifikovať na základe vykonanej analýzy rizík na stanovenej hladine vierohodnosti.

**Iniciačná udalosť**

Udalosť, ktorá odštartuje pohromu / reťazec prepojených škodlivých javov.

**Očakávaná udalosť**

Udalosť, ktorej výskyt je očakávaný v určitom časovom intervale na základe vykonanej analýzy rizík na stanovenej hladine vierohodnosti.

**Preventívne opatrenie**

Opatrenie na odstránenie príčiny potenciálnej **nezhody** (3.6.4) alebo inej potenciálne neželanej situácie (3.6.2).

*Poznámka 1. Môže existovať viac ako jedna príčina potenciálnej nezhody.*

*Poznámka 2. Preventívne opatrenie sa prijíma s cieľom zabrániť výskytu nezhody alebo neželanej situácie, zatiaľ čo nápravné opatrenie sa prijíma s cieľom zabrániť opakovanému výskytu.*

**Nápravné opatrenie**

Opatrenie na odstránenie príčiny zistenej nezhody alebo inej neželateľnej situácie **(**3.6.5).

*Poznámka 1.- Môže existovať viac ako jedna príčina nezhody.*

*Poznámka 2.- Nápravné opatrenie sa vykonáva s cieľom zabrániť opakovanému výskytu, zatiaľ čo preventívne opatrenie sa prijíma s cieľom zabrániť výskytu.*

*Poznámka 3.- Rozdiel je medzi nápravou (3.6.6) a nápravnou činnosťou.*

**Náprava**

(3.6.6) Je opatrenie na odstránenie nezhody (3.6.2).

*Poznámka 1.-Náprava sa môže urobiť v spojení s nápravným opatrením. (3.6.5)*

*Poznámka 2- Náprava môže napríklad byť prepracovanie (3.6.7) alebo pretriedenie(3.6.8)*

**Pochybenie**

Nevykonanie výkonu podľa stanoveného plánu alebo vykonanie výkonu podľa zlého plánu.

**Takmer pochybenie**

Je pochybenie, ktorému bolo v poslednej chvíli (vedome alebo nevedome) zabránené.

**Chyba**

Nesplnenie stanovenej požiadavky.

**Neopatrnosť**

Nevykonanie výkonu takým spôsobom, akým by ho vykonal priemerný pracovník v rovnakom postavení, s rovnakým vzdelaním a rovnakou kvalifikáciou v danej situácii.

**Nedbanlivosť**

Vedomé nedodržanie pravidiel, ktoré nemôže byť tolerované.

**Mimoriadna udalosť (nežiaduca udalosť)**

Je akákoľvek udalosť, pri ktorej došlo k pochybeniu v priebehu sociálnej starostlivosti, výkonu alebo procedúry. Mimoriadna udalosť má za následok rôzne stupne poškodenia zdravia prijímateľa sociálnej služby (dočasné, trvalé alebo smrť).

**Nebezpečenstvo**

Zdroj možného ohrozenia alebo škody.

**Ohrozenie**

Vlastnosť objektu alebo výkonu ktorá môže spôsobiť negatívny jav, úraz alebo škodu.

**Spätná postihnuteľnosť (služby)**

Schopnosť nasledovať stupeň naplnenia služieb.

**Definície z Verejného zdravotníctva**

**Infekcia**

Vniknutie a vývin alebo rozmnožovanie infekčného agensa v makroorganizme. Výsledkom infekcie môže byť klinicky zjavné (manifestné) ochorenie (typická a atypická infekcia) ako aj infekcia bez klinických príznakov (latentná a inaparentná infekcia). Prítomnosť živých mikroorganizmov na neživých predmetoch nie je infekcia, ale **kontaminácia**.

**Infektivita**

Vlastnosť biologického agensa, ktorá odráža relatívnu ľahkosť, s akou tento dokáže preniknúť a pomnožiť sa v hostiteľskom organizme. Patogény s vysokou infektivitou majú nízku infekčnú dávku a dokážu vyvolať ochorenie pri preniknutí malého počtu infekčných partikúl do organizmu. Infektivita nemá žiadny vzťah k inkubačnému času a k závažnosti vyvolaného ochorenia.

**Invazivita**

Schopnosť mikróbov prenikať do tkanív hostiteľa, množiť sa v nich a svojou prítomnosťou a produkciou svojich metabolitov poškodzovať vitálne funkcie makroorganizmu.

**Izolácia**

Oddelenie pacientov (klientov) postihnutých chorobou od ostatných ľudí, aby sa zabránilo ďalšiemu šíreniu choroby na komunitu alebo zdravotných (sociálnych) pracovníkov.

**Karanténne opatrenia = karanténa**

Zvýšený zdravotný dozor a lekársky dohľad.

**Kontakty**

Osoby, ktoré sa dostali do kontaktu s potvrdeným alebo pravdepodobným prípadom, počas obdobia začínajúceho sa 24 hodín pred prejavením sa príznakov.

Kontakty možno rozdeliť do dvoch skupín:

1. Kontakty v domácnosti a osoby, ktoré boli v priamom kontakte s prípadom, kontakty s infekčným materiálom;
2. Osoby, ktoré strávili istý čas v tom istom priestore alebo mali spoločný klimatizačný systém, ako postihnuté prípady.

**Nosič**

Človek alebo zviera bez klinických príznakov ochorenia, ktorý vo svojich tkanivách prechováva a vylučuje infekčný agens a je potenciálnym zdrojom nákazy pre vnímavého hostiteľa. Nosičstvo môže existovať v priebehu inaparentnej infekcie (zdravý, asymptomatický nosič) alebo počas inkubačného času (nosič v inkubácii), v rekonvalescencii, alebo u perzistujúcich infekcií (chronický nosič). Nosičstvo môže byť krátkodobé i dlhodobé s vylučovaním pravidelným aj intermitentným.

**Ohnisko nákazy**

Lokalita, v ktorej sa uskutočňuje proces šírenia nákazy Jej súčasťou je zdroj (zdroje) nákazy, vnímaví hostitelia, ktorí mohli byť exponovaní infekčným agensom, a tiež všetky súčasti vonkajšieho prostredia tejto lokality.

**Ohrozenie**

Stav systému, ktorý vzniká a trvá v dôsledku existencie a uvedomenia si potenciálneho narušenia jeho bezpečnosti. Je to **aktivizované riziko,** ktoré pôsobí proti záujmom subjektu a konkrétnej situácie, ktoré bezprostredne znemožňujú naplnenie jeho záujmov.

**Ohrozenie verejného zdravia**

Udalosť (incident), stav alebo látka, ktorej existencia predstavuje potenciálnu rýchlu, priamu alebo nepriamu hrozbu pre zasiahnutú verejnosť, v miere postačujúcej na vyvolanie krízy.

**Pandémia**

Veľmi rozsiahla epidémia, ktorá spravidla prekračuje hranice štátov a niekedy aj kontinentov a na rozdiel od epidémie nie je priestorovo ohraničená. Pandémia vzniká rýchlym rozšírením pôvodcu, proti ktorému ešte nie je v populácii ani čiastočná imunita.

**Použitá literatúra**

* ROVNÝ.I. BIELIK.I. a kol. 2011, Vybrané kapitoly verejného zdravotníctva I. Bratislava 2011, Interpharm, s.589, ISBN978-80-89057-33-7.
* Zákon NR SR č. 42/1994 o civilnej ochrane obyvateľstva v znení neskorších predpisov.
* Zákon č. 179/2011 o hospodárskej mobilizácii a o zmene a doplnení zákona č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov.
* Ústavný zákon č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu.
* Zákon č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov.